በህዝብ የታየው ቁርጠኝነት መንግሥት ኃላፊነቱን እንዲወጣ ጉልበት ሆኖታል-መንግስት
አገሪቱ ከፍ ወዳለ አዲስ ምዕራፍ ለማሸጋገር በህዝብ በኩል የታየው ቁርጠኝነት፣ መንግሥት ኃላፊነቱን እንዲወጣ ጉልበት ሆኖ እያገለገለው እንደሚገኝ የመንግስት ኮሙኒኬሽን ጉዳዮች ፅህፈትቤት  ገልጿል።ፅህፈት ቤቱ ዛሬ ለዋልታ በላከው ሳምንታዊ የአቋም መግለጫው በህዝቡ ዘንድ የተፈጠረው የለውጥ መነሳሳትና ዝግጁነት፣ መንግሥትና ህዝብ ከድህነት እና ኋላቀርነት ለመላቀቅ ያነገቡትን ግብ ለማሳካት፣ ብሎም ህዝቦቻችን በየደረጃው የሚያነሱዋቸውን ልዩ ልዩ ጥያቄዎች ለመመለስ እንዳስቻለ ጠቅሷል፡፡መንግሥትም  በላቀ የህዝብ ተሳትፎ ለውጡን ወደፊት ለማስቀጠል የሚያስችሉ ልዩ ልዩ ተግባራትን በጊዜ የለንም መንፈስ በማከናወን ላይ እንደሚገኝ አመልክቷል ።የኢፌዴሪ መንግሥት ያካሄደው የአመራር ምደባም ከዚሁ አኳያ የሚታይ ሲሆን የአፈጻጸም ውጤትን፣ የማስፈጸም ብቃትን፣ ችሎታን እና የሥራ ልምድን መሠረት በማድረግ የተካሄደው የአመራር ምደባ፣ የተጀመረውን የአገር ግንባታ ሂደት ለማፋጠን፣ ብሎም ህዝቡ በየደረጃው ለሚያነሳቸው የልማት፣ የዴሞክራሲ፣ የፍትሃዊ ተጠቃሚነት እና የመልካም አስተዳደር ጥያቄዎች ተገቢውን ምላሽ ለመስጠት እንደሚያስችል ታምኖበት የተከናወነ መሆኑን አብራርቷል ።በመሆኑም ቀደም ሲል የነበሩትን ክፍተቶች በማረም፣ ለሁሉም የህብረተሰቡ ክፍል ኢኮኖሚያዊ ተጠቃሚነት፣ ማሕበራዊ ፍትህ እና ፖለቲካዊ ተሳትፎ ማደግና በዚህም አገሪቱንከፍወዳለ የዕድገት ምዕራፍ ለማሸጋገር መላው ህዝብ በግልም ይሁን በቡድን የበኩሉን ድርሻ እንዲወጣ መንግሥት ጥሪውን አቅርቧል።